Už 10 000 Slovákov a Sloveniek podporilo globálny zákaz kožušinového chovu

**Petíciu za globálny zákaz kožušinového chovu podpísalo už 10 000 Slovákov a Sloveniek.**

**23.decembra v Bratislave:** Už 10 000 Slovákov a Sloveniek podpísalo globálnu petíciu za zákaz kožušinového chovu. Petíciu na Slovensku spustila ochranárska organizácia Humánny pokrok v spoločnej výzve viac než 50 zvieracoprávnych organizácii z viac než 40 krajín sveta združených v koalícii Fur Free Alliance. Petícia, ktorá bola spustená na začiatku decembra tohto roka požaduje od EÚ a zoskupenia G20, aby bezodkladne uzavreli a následne zakázali všetky kožušinové farmy vo svete. Kožušinové farmy sa totiž stali ohniskami koronavírusu a miestom vzniku jeho nových nebezpečných mutácii.

Približne 100 miliónov norkov, líšok, činčíl a psíkov medvedíkovitých je na farmách bežne natlačených v malých pletivových klietkach. Ich genetická podobnosť a stres, ktorý v chove prežívajú, tvoria skvelú kombináciu na šírenie patogénov ako je aj koronavírus. Toto riziko viedlo k vzniku novej mutácie koronavírusu na kožušinových farmách v Dánsku, ktorá vyvolala obavy odborníkov a odborníčok po celom svete. “*Podmienky na kožušinových farmách sú pre vznik pandémií ideálnym prostredím a nové ochorenia sa na nich šíria rýchlosťou blesku. Preto je potrebné, aby tieto farmy boli zatvorené skôr, ako dopomôžu na svet novej mutácii koronavírusu alebo vzniku úplne novej pandémie*”, dodáva Martin Smrek z Humánneho pokroku.

Mnohé iné krajiny v reakcii na šírenie novej mutácie koronavírusu z dánskych fariem pristúpili k hromadnému zabíjaniu noriek, aby predišli riziku šírenia ochorenia. Následne viaceré z nich, ako napríklad Dánsko, Holandsko či Írsko, zakázali kožušinové farmy úplne. “*Koronavírus na kožušinových farmách sa ukázal byť pandemickou časovanou bombou, ktorá ohrozuje zdravie a životy ľudí po celom svete. A preto je absolútne nevyhnutné, aby boli kožušinové farmy čo najskôr uzatvorené a globálny kožušinový priemysel postavený mimo zákon*”, dodáva Martin Smrek.

Už 20 krajín sveta kožušinový chov zakázalo alebo sa vydalo na cestu k jeho zákazu. Slovensko sa stalo 14. z nich v roku 2019 s účinnosťou zákazu od roku 2021 a s prechodným obdobím pre existujúce farmy do roku 2025. V tomto roku musí byť zatvorená aj posledná kožušinová farma s norkami v Príbovciach pri Martine. Zákazu na Slovensku predchádzala kampaň Ide o chlp, organizácie Humánny pokrok, so 77 000 podpismi petície za zákaz kožušinového chovu a takisto ďalšími 25 000 podpismi petície Slobody zvierat. Súčasnú kampaň, požadujúcu globálny zákaz kožušinového chovu, môžu ľudia podporiť v online [petícii](https://humannypokrok.sk/stop-smrtiacim-kozusinam/) na stránke združenia Humánny pokrok, ktorou vyzvú Európsku úniu a zoskupenie G20, aby takýto zákaz bezodkladne zaviedli.

**###**

**HUMÁNNY POKROK**

Humánny pokrok je združením pre rozvoj ľudskosti a udržateľnosti. Sme hlasom zvierat a presadzujeme udržateľné riešenia, ktoré dokážu nasýtiť planétu. Humánny pokrok vznikol s cieľom priniesť na Slovensku silný hlas zvierat, ktorý bude klásť dôraz na ľudskosť a udržateľnosť. Združenie je členom globálnej koalície Open Wing Alliance bojujúcej proti klietkovému chovu sliepok, medzinárodnej organizácie Fur Free Alliance bojujúcej za ukončenie kožušinového chovu a najväčšej zvieracoprávnej koalície v EÚ – Eurogroup for Animals. V roku 2019 presadilo združenie zákaz kožušinového chovu na Slovensku.

**FUR FREE ALLIANCE**

Fur Free Alliance je medzinárodné združenie organizácií na ochranu zvierat s cieľom skoncovať s extrémnou krutosťou páchanou na zvieratách v kožušinovom priemysle. Združenie spája viac ako 50 organizácií, ktoré sa snažia ukončiť vykorisťovanie a zabíjanie zvierat len kvôli kožušinám. Svoje ciele dosahuje prostredníctvom informovania verejnosti o utrpení zvierat v kožušinovom priemysle, predkladaním potrebných legislatívnych krokov, podporou spotrebiteľov a módneho priemyslu k uprednostňovaniu ľahko dostupných kožušinových alternatív a realizovaním národných a medzinárodných kampaní. Organizácia má v súčasnosti milióny fanúšikov po celom svete.

**Kontakt pre médiá:**

Martin Smrek

Predseda

martin.smrek@humannypokrok.sk

+421 948 315 807